钦定古今图书集成/历象汇编/历法典/第075卷 > 陈其愫经济文辑 > 郑善夫改历元事宜
## 钦定古今图书集成/历象汇编/历法典/第075卷 > 陈其愫经济文辑 > 郑善夫改历元事宜

“正德十三年五月朔日食，本年十五日，十四年四月
十五日、十月十六日，凡三次月食。本部札臣前往观
象台，督同钦天监官生人等看验，其初亏复圆时刻
分秒，古法新法俱有得失。”经该奏报外，窃以“经纬天
地，治历明时”，本圣贤事业，而王政之首务也。且天道
幽元，其数精微。今欲以人合天，非明理达数之原，鲜
“克于此。是故岁差之法，自晋虞喜始定以岁策五十
年，差天运一度，何承天复定以一百年；隋刘焯取二
家中数，复定以七十五年；唐一行复定以八十三年；
元许衡、王恂、郭守敬复定以六十六年有馀。凡经数
十人，历验千数年，至元《授时历》，似为精密矣。只今新
法据许衡等六十六年有馀之数推”演仍又不合天
道，岂易言哉！且如定岁之法，积四期馀，一日一日分
加于四期，是故二至之时，只在丝忽之间，自古难准，
要须酌量以定者。如定日之法，一日百刻，所以变为
九百四十画者，以气朔有不尽之数，难分也。凡每月
三十日，二气盈四百一十一画二十五秒，一朔虚四
百四十一画，积虚盈之数以成闰，是故定朔必是四
百四十一画前后为朓，朒只在一画之间，自古无有
真知，要亦须酌量以定者。如日月交食，惟日食为最
难测，月食分数，惟以距交远近，别无四时加减。盖月
小暗虚大，月入暗虚而食，故八方所见皆同也。若日
为月体所掩而食，盖日大而月小，日上而月下，日远
而月近。日行有四时之异，月行有九道之异，故旁观
者远近自不得而同矣。如北方食既，南方才半亏；南
方食既，北方才半亏。是故食之时刻分秒，必须据地
定表，因时求合而后准也。如正德九年八月朔日食，
历官所报食八分六十七秒，而闽、广之间，遂至食既，
其时刻分秒，安得而同？今按交食以更历元时分，刻
刻分秒，极精极细，及至于半秒难分之处，要亦酌量
以定者。若差半秒，积以岁月，则躔离、朓朒，皆不合原
算矣。是故随时考验，以求合于天者，苟非其人，岂易
言哉？谨按汉、唐以来，皆设算学，与教习儒艺同科，称
四门博士。如宋钱藻、孙觉诸儒，皆为算学博士之官，
《九章》之法大明。故定差法，更历元，每得其人。我朝算
法既废，而户部考校数岁，限取数人，又止于算钱谷
户口，此在《九章》，尚未得其一也。况占天之书，国法所
禁，而官生之徒，明理实少。必须理明，然后数精。方今
海内儒术之中，固有天资超迈、究心天人之学者，使
得尽观秘书，加以岁月，必能上按往古，下推未来，庶
几历元可更也。